ન્યુ જર્સીઃ ન્યુ જર્સીના ફોર્ડ્સના આલ્બર્ટ પેલેસમાં તાજેતરમાં યોજાયેલી 2018 મિસ ઇન્ડિયા ન્યુ જર્સી સૌંદર્ય સ્પર્ધામાં વિજેતા તરીકે કીમ કુમારીએ તાજ ધારણ કર્યો હતો. આ સ્પર્ધામાં મિસ ટીન ઇન્ડિયા ન્યુ જર્સી તરીકે એશા કોડે અને મિસિસ ઇન્ડિયા ન્યુ જર્સી તરીકે મિસિસ રુચિતા મોદી શાહે ખિતાબ જીત્યો હતો. 37મી મિસ ઇન્ડિયા ન્યુ જર્સી 2018 સૌંદર્ય સ્પર્ધાનું આયોજન ન્યુ જર્સીમાં રોયલ આલ્બર્ટ પેલેસના આલ્બર્ટ જસાણી અને સ્ટેટ ડિરેક્ટર શોભના પટેલ દ્વારા કરવામાં આવ્યું હતું. ન્યુ જર્સીમાં મહિલા સશક્તીકરણ અને ભારતીય સંસ્કૃતિને પ્રોત્સાહન આપવાના અને પ્લેટફોર્મ પૂરું પાડવાના હેતુથી આ સ્પર્ધાનું આયોજન કરવામાં આવે છે. આ સ્પર્ધા ભારતીય અમેરિકન મહિલાઓ અને તેમના વિચારોને ટેલેન્ટ રાઉન્ડ, પ્રશ્નોત્તરી, રેમ્પ વોક વગેરે દ્વારા રજૂ કરવાની તક આપે છે.